T.Soussa: Aslama-m a yelli, s lferḥ d ameqqran imi d-terziḍ ar ɣur-i akken ad m-id-fkeɣ ayen ssneɣ deg uxeddim n ttrebga n lmal. Di tazwara lmal yettidir di lkuri, nettak-asen lqut di lmedwed, ma yella d adaynin d amkan anida yeṭṭes, yella umezzir nettferriḍ yis-s, tella tazzert nettaddam-d yis-s asaɣur, nettcuddu lmal s rrebg, tella daɣen teɛrict nettaǧǧa deg-s asaɣur akked lmakla-niḍen, ad tt-trefdeḍ ar ɣur-s akken ur tt-itett ara lmal ma ulac ad yehlek, ad yečč aṭas ad yeqber ad yernu aman yezmer ad immet ; tagust ttcuddun yis-s rrebg-nni. Ttakeɣ-asen ad swen umbaɛd ad asen-ferḍeɣ syin ad asen-fkeɣ asaɣur ma yelha lḥal suffuɣeɣ-ten ad ksen umbaɛd tameddit ad asen-rnuɣ aman mi ara kecmen, ad asen-rnuɣ aɣrum neɣ agercal dɣa dayen. Tikwal ttakeɣ-asen axerrub d yiwet n ttejra tettak-d axerrub gan am yibawen iquranen, yelha yettaɛlaf lmal.Nek di tefsut i ten-suffuɣeɣ ad ksen axaṭer imir i yetteffeɣ usemmiḍ, ma yella d lmal ara yarwen ur ten-suffuɣeɣ ara ma ulac ad yeɣri. Mi meqqer lmal iɛedda fell-as useggas d nnefṣ neɣ ɛamayen yezmer ad yenz, nekni ur nettawi ara lmal-nneɣ ɣer ssuq nesnuzuy-it kan dagi di taddart. Umbaɛd mi ara d-iruḥ yiwen ad yaɣ d argaz-iw i yettemsewwaqen yid-s, ad as-yini sawem ad as-yefk ssuma umbaɛd ad iwali ma yella tsuɛedit ma ulac ad as-yini ur yewwiḍ ara ssuma-s ad yernu alama msefhamen. Daɣen lmal ilaq ad yecreḍ akken ur ihellek ara iwelsan i d-titeffɣen deg uqerru, di mkul amkan, tteffɣen-d si yir leḥcic neɣ mi ara yili ubirus. Di ssuq steqsayen ɣef leɛmer, ihi ifellaḥen ḥessben-t alaḥsab n tuɣmas, umbaɛd ad as-tiniḍ d atni, lmeɛna-s yesɛa ɛamayen neɣ d arebɛi neɣ d asdes.Umbaɛd win ara isawmen ma yella ur iyi-tsuɛed ara ssuma iyi-d-fkan ad as-tiniḍ mazal cwiṭ. Ma yella aṭas n tuɣmas i yesɛa lmal, aṭas meqqer neqqar-as yewser, ma yella cwiṭ i yesɛa ihi ad yili meẓẓi di leɛmer.